Bátaszékért Marketing Nonprofit Kft.

**Beszámoló a 2019-es év első tíz hónapjának eredményeiről**

Időszak: 2019. január 1. – október 31.

Bátaszékért Marketing Nonprofit Kft.

7140 Bátaszék

Szent István tér 7.

Készítette: Csötönyi László

Bátaszék, 2019. november 21.

**gazdálkodás**

A pénzügyesünk közreműködésével alkalmazunk egy ún. munkaszámrendszert, amelyik hozzákacsolódik a könyveléshez. A munkaszámok kialakítása az üzleti tervhez igazodik.

A 10 havi (jan. 1-okt. 31.) bevétel 60 582 971 Ft, a kiadás 57 837 444, az eredmény 2 745 527 Ft.

A beszámolómhoz csatolom a főkönyvi kivonatot, és az üzleti terv teljesülését, a kft. 1-10. havi bevételi tervét és annak teljesülését, illetve az október 31-ig terjedő munkaszám-összesítőt (bevételekre, kiadásokra, eredményekre) KIEGÉSZÍTVE A 11-12. HÓNAP VÁRHATÓ ADATAIVAL.

Látva a november és a december alakulását, javaslom a felügyelőbizottság és az érintett szakbizottságok részére, hogy a Bátaszékért Marketing Kft. 2017. évi feladatkörváltása óta folytatott tevékenységének kiegyenlített pénzellátása érdekében a minimális 3 millió forintos jegyzett tőke összegét a 100 %-ban tulajdonos önkormányzat a 2020. évben a lehetőségeihez mérten 1 vagy 2 millió forint további jegyzett tőkeemeléssel támogassa meg (feltőkésítés).

Indoklás:

 A 2018. évben jelentkező tőkehiányt a tulajdonos önkormányzat minimális összegben, 757 000 Ft pótbefizetéssel hozta be, amelyik a kft. könyveiben lekötött tartalékként szerepel, és visszafizetési kötelezettséggel terhelt. A kft. önkormányzat általi finanszírozása (vállalkozói szerződés és közművelődés) általában utólagos, a forgótőke szintje alacsony, és év végén – 3 év távlatában – likviditási problémák merültek fel.

Kijelenthető, hogy a Bátaszékért Marketing Nonprofit Kft. az üzleti tervben vállalt feladatait jó színvonalon teljesítette, a gazdálkodásában jó gazda gondosságával járt el, és fog eljárni a jövőben is.

**A 2019. évi célok**

A 2019. év legfőbb feladata a 2016-ban meghatározott működési keretek és ütemterv figyelembe vételével az elmúlt években elvégzett tevékenységek, a városmarketing, a kommunikáció, a turisztikai és a közművelődési feladatok, az általános intézményi feladatellátás teljes megszilárdítása, illetve a lehetőségek figyelembe vételével a fenti programterületek fejlesztése és cizellálása.

A **feladatok** nem változtak, a kialakított marketingstratégia meghatározza azokat az irányvonalakat, amelyek a település kommunikációját és a városmarketinget általában jellemzik. Az előző időszakban a lehetőségekhez mérten igyekeztünk új felületeken (leginkább az online térben és az éterben) megjelenni. A Bajai Rádióval elkezdett kapcsolat meghozta a gyümölcsét, hiszen rendszeres megjelenői vagyunk, de a mohácsi és szekszárdi, valamint az ezen települések környezetében megjelenő sajtóorgánumokban is megjelentünk (Baranya Press, Tolna Megyei Krónika), a Bátaszéki Programok facebook oldal bejegyzéseit egy-egy nagyobb rendezvény alkalmával akár több ezren is látják, az oldalt folyamatosan követi több mint 2000 ember.

Állandó munka a közművelődési feladatok ellátása; a városi rendezvényszervezés; a Turisztikai Információs Pont működtetése, a helyi termelők bemutatkozási lehetőségeinek bővítése; a médiakapcsolatok szervezése, a városi kommunikáció lebonyolítása; az információs anyagok összeállítása, kivitelezése; ajándéktárgyak, promóciós anyagok gyártatása; a Cikádor újság szerkesztése és kivitelezése, valamint terjesztése, a kialakított szolgáltatási csomagok értékesítése, illetve a hasznosítható felületek optimalizálása; a társaság arculatának, információs felületeinek terveztetése és kiviteleztetése, valamint ezek összehangolása a város médiafelületeivel, arculatával; a pályázatfigyelés és pályázatírás, az önkormányzattal közös pályázatokban való aktív részvétel.

A **személyi feltételek** tekintetében változás történt. A 2018-as évhez képest a Bátaszékért Marketing NKft. munkavállalóinak létszámát nem növeltük, de a takarító munkatárs 4 helyett 6 órában látja el a feladatait. Az alternatív lehetőségeknek köszönhetően április közepéig plusz egy főt vontunk be a közművelődési feladatok ellátásába önkormányzati közfoglalkoztatottként, de tőle is búcsút kellett vennünk, hiszen édasanyai feladatok elé nézett. Helyette újabb közfoglalkoztatottat nem igényeltünk, így az alapgárdával próbáljuk elvégezni a mindennapi feladatainkat, amelyek a minimálisra állított személyzetnek köszönhetően átgondolt logisztikai metódusokat igényelnek.

**Pályázatok**

A 2019. év első tíz hónapjában Bátaszék Város Önkormányzata nyújtott be pályázatokat, amelyekhez az önkormányzati kötelékben működő társaságként adatszolgáltatással járultunk hozzá, és amelyek érintik a Bátaszékért Marketing NKft. gazdálkodását és feladatszervezését (pl.: a Királyi Gasztronómia rendezvényt, amelyre 500 000 Ft pályázaton elnyert összeget tudunk felhasználni). A művelődési ház színházterme székeinek a kicserélésére irányzott pályázat sajnos nem került pozitív elbírálás alá. A fűtéskorszerűsítésre irányuló nyertes pályázatnak köszönhetően a kivitelező cég szakemberei október 28-án elkezdték a munkát, amelynek következtében a Petőfi Sándor Művelődési Ház első felébe új fűtőtestek kerülnek, és új, gazdaságos gázkazán fogja ellátni az épület fűtését. (Szakaszolható és szabályozható lesz a fűtés, ezért jelentős megtakarítást tudunk elérni.) A bátaszéki Tájház statikai megerősítését célzó pályázat befogadásáról október 31-ig nem kaptunk információt. A pályázatfigyelés folyamatos.

**Megvalósult tevékenységek**

**Személyi jellegű változások**

**Szakmai megvalósítók**

A Bátaszékért Marketing NKft. 2 fő szakmai megvalósítót alkalmaz az alábbi feladatmegosztás szerint: művelődési menedzser, akinek a feladata a művelődési ház programjainak szervezése, a ház működtetésével kapcsolatos operatív feladatok ellátása, a tájház programjainak kidolgozása, rendezvények szervezése, kapcsolattartás a fellépőkkel. PR és kommunikációs munkatárs: a Cikádor újság szerkesztése, kapcsolattartás a médiával, valamint a város online felületein való kommunikáció. A kft. és a város kiadványainak, promóciós anyagainak összeállítása, szerkesztése és kiviteleztetése.

Irodavezető (1 fő): feladata a művelődési házban folyó munka koordinálása, az ügyfelek tájékoztatása, és az intézmény mindennapi pénzügyi feladatainak az ellátása, a könyvelővel, a könyvvizsgálóval, illetve az önkormányzat pénzügyi szakembereivel való folyamatos kapcsolattartás.

**Technikai munkatárs**

Feladata a művelődési ház, a tájház és a turisztikai információs pont takarításának az ellátása, a rendezvényhelyszínek berendezése, a rendezvények ügyeletének az ellátása, a technikai működéshez szükséges beszerzések lebonyolítása. Január 1-jétől a fenti feladatok ellátását a technikai személyzet 6 órában teszi.

**Közfoglalkoztatás**

A Turisztikai Információs Pont nyitvatartását az ügyvezető 2017 márciusától a kulturális közfoglalkoztatás keretében oldotta meg, amelynek a megszűnését követően önkormányzati kötelékben foglalkoztatott személyzet látta el a TIP-hez tartozó feladatokat. Az alkalmasságát illetően már több alkalommal megfogalmaztam aggályokat, a hanyag pénzkezelés és üzletvezetés miatt megváltunk tőle, és olyan elhivatott, szakmailag is alkalmasabb személy foglalkoztatását kezdtük meg, aki magáénak érzi a munkát. Ennek azonban anyagi feltételei is vannak, ezt a tételt a 2019-re vonatkozó üzleti tervünkben még nem tudtuk megjeleníteni. A foglalkoztatott tervezett bére a szeptember 1-jétől december 31-ig terjedő időszakra vonatkozóan 585 000 Ft, amely többletköltség a kft. számára, de az eltelt időszak tapasztalatait összevetve elmondható, hogy hosszú távon csak így érdemes üzemeltetni a Turisztikai Információs Pontot.

**Cafeteria, költségtérítés**

Évi 100 000 Ft/fő/év cafeteria juttatást kaphatnak a munkavállalók, ez a kft. minden határozatlan idejű munkaszerződéssel foglalkoztatott munkavállalója számára járó juttatás, amely beépítésre került a bérbe. (Közlekedési költségtérítés abban az esetben adható, amikor a munkavállalóink a saját személygépjárműveiket veszik igénybe a munkakörükből adódó feladataik ellátásához.)

**Rendezvények**

|  |  |  |  |
| --- | --- | --- | --- |
| 2019. február 22.,  | Farsang | Petőfi Sándor Művelődési Ház | 300 000 Ft |
| 2019. március 7.,  | Nők napja | Petőfi Sándor Művelődési Ház | 300 000 Ft |
| 2019. március 15.,  | Pilvax Kávéház, városi ünnepély | Petőfi Sándor Művelődési Ház | 50 000 Ft |
| 2019. április 11.,  | Vers Város – Költészet napja | Romkert | 10 000 Ft |
| 2019. május 1.,  | Városi Majális | Piactér | 500 000 Ft |
| 2019. május 18.,  | Városi Triatlon | Uszoda (és környéke) | 500 000 Ft |
| 2019. május 25.,  | Orbán nap | Orbán Kápolna |  |
| 2019. május 25.,  | Városi gyereknap | Besigheim játszótér | 100 000 Ft |
| 2019. június 3. | Pedagógusnap | Az intézményekben | 320 000 Ft |
| 2019. június 9.,  | Pünkösdi Rétes- és kézműves fesztivál | Piactér | 900 000 Ft |
| 2019. június 24,.  | Múzeumok éjszakája, Szent Iván-éji hangverseny | Tájház, Romkert | 50 000 Ft |
| 2019. július 5-7. | Város Napja | P. S. Művelődési Ház, K. D. Általános Iskola, Piac tér | 4 500 000 Ft |
| 2019. július 12.2019. július 26.2019. augusztus 9. | Táncolj velünk utcafesztivál | Árpád utca | 300 000 Ft |
| 2019. szeptember 6-8. | Bátaszéki Bornapok | P. S. Művelődési Ház, Szent István tér, Piac tér, Romkert | 12 000 000 Ft |
| 2019. október 1. | Idősek világnapja | P. S. Művelődési Ház | 300 000 Ft |
| 2019. október 23. | Városi ünnepély | P. S. Művelődési Ház, Városháza | 0 Ft |
| 2019. október 25-26. | Királyi Gasztronómiai Est | P. S. Művelődési Ház, Kalász János Városi Sportcsarnok | 2 000 000 Ft |

(A táblázatban a nagyrendezvények láthatók.)

Az év eleji átállás és feladat-meghatározás után belekezdtünk a rendezvényszervezésbe. A farsangi időszakot a Deutsche Bühne Ungarn vendégelőadásával nyitottuk, a szekszárdi színház művészei A miniszter félrelép című darabot hozták Bátaszékre. A magyar kultúra napja alkalmából a cigány származású festőművész, Ferkovics József munkáiból nyílt kiállítás a Petőfi Sándor Művelődési Házban. A báli időszakban is több mulatság helyszíne volt a ház, és a Tájházban is zajlottak az események (disznóvágás, farsang, egyesületi összejövetelek).

Február 9-én a Kajsza Kvartett vendégeskedett nálunk még mindig a farsang jegyében, és nagyszerű hangulatú koncerttel ajándékozták meg a közönséget. Folytatódott az ősszel megkezdett kézműves foglalkozás-, és az ifjúsági hangversenysorozat is több száz óvodás és általános iskoláskorú gyermeket megmozgatva. Február 22-én Ihos József nevettette a nagyérdeműt a művelődési házban. Folyamatosan kooperáltunk a Keresztély Gyula Városi Könyvtárral és az ÖNO-val, segítettünk nekik a plakátkészítésben, a rendezvényeik lebonyolításában, a technikai eszközök biztosításában.

Március hónapja a II. Géza Gimnázium gálaműsorával indult a Petőfi Sándor Művelődési Házban, de folyamatosan biztosítottuk a tereinket a különböző szervezetek közgyűlései és megbeszélései számára is, valamint a termeket igénylő táncosoknak, sportolóknak, baba-mama klubnak, a nyugdíjasoknak. Volt a hónapban kézműves foglalkozás is, városi nőnapi rendezvény (a Pécsi Nemzeti Színház művészeinek a közreműködésével), 14-én és 15-én pedig megtartottuk az iskolai és a városi március 15-i ünnepi műsorainkat. A Kovács Norbert-féle Bakelit Party újra beköltözött a házba, és folytatódott a szenior örömtánc. Volt a hónapban ifjúsági hangverseny és több bál is.

Áprilisban újra megtartottuk a VersVáros rendezvényünket, viszont a hagyományos várostakarítási megmozdulás a zord időjárási körülmények miatt elmaradt, és a pótidőpontban is esett az eső. A rendőrség munkatársait is vendégül láttuk, és a székely borversenyre is biztosítottuk a helyszínt a Tájházban. A városi delegáció Nagysallóban vendégeskedett a sallói csata 170. évfordulója alkalmából megtartott rendezvénysorozaton.

A városi majálissal indult a május, a városi rendezvényre sokan voltak kíváncsiak. A gimnáziumi ballagást követően lebonyolításra került a bátaszéki Flórián-nap, amelynek a szervezéséből szintén részt vállalt a Bátaszékért Marketing NKft. Több hetes szervezést követően megtartottuk a városi triatlonversenyt, amelyre ebben az évben is rengetegen jelentkeztek, és amelyik nagyon jó hangulatban zajlott. Az Orbán-nap és a Városi Gyermeknap is vonzotta a családokat az Orbán-hegyre, illetve a Besigheim Játszótérre. Az újra összeállt bátaszéki színjátszók elkezdték a próbákat a művelődési házban.

A városban dolgozó pedagógusokat június 3-án köszöntöttük rövid irodalmi-zenés műsorral, valamint ajándékkal az óvodában, az általános iskolában és a gimnáziumban. Folytak az előkészületek a Pünkösdi Rétesfesztiválra, és sültek a rétesek a Tájházban is. A fesztivál jó hangulatú volt, a fellépők színes garmadája megtöltötte a rendezvényteret. Varró Dániel költő a könyvtár vendége volt, de a kft. is segített a program lebonyolításában. A nyárnyitó bakelit party újra a művelődési házban került megrendezésre. Május 17-én új kiállításunk nyílt a színházteremben kölesdi fehérhímzésekből. A Múzeumok Éjszakája rendezvénysor ebben az évben is nagyon népszerű volt, a Tájházban és a Városi Tűzoltóság épületében várta számos program az érdeklődőket.

Július első hétvégéjén tartottuk a Város Napját Bátaszéken. Tartalmas ünnep volt ebben az évben a rendezvény, hiszen fellépésekkel, koncertekkel, színházi előadással, városi kitüntetések átadásával telt. 12-én tartottuk az Árpád utcában a Táncolj velünk! utcafesztivál első felvonását, amelyen a moldvai táncokkal és kultúrával ismerkedhetett meg a közönség. Ez a program folytatódott 26-án, illetve augusztus 9-én klasszikus társastánccal, valamint a pécsi Khelipeske Rom formáció jóvoltából egy igazán hangulatos roma esttel.

A nyár a szabadságolások mellett természetesen a legnagyobb városi rendezvény, a Bátaszéki Bornapok szervezésével telt, de támogattuk az augusztus 4-i Roma Holokauszt, és a 18-i Józseffalvi Búcsú, valamint a nyári táborok (műv. házban és a tájházban) lebonyolítását is.

A szeptember újabb kiállítás-megnyitóval indult a Petőfi Sándor Művelődési Házban, Balogh Jenő festőművész tárlatát lehetett megtekinteni egy hónapig, majd Bacsné Székely Sára amatőr festő munkáiból láthatott válogatást a közönség.

Szeptember 6. és 8. között került megrendezésre a 4. Bátaszéki Bornapok, amelyik ebben az évben is sok érdeklődőt vonzott, bár az időjárás most nem fogadott a kegyeibe bennünket.

Segítettük az Önkormányzati Tűzoltóság rendezvényeit is, a 14-én tartott aszfaltrajzverseny nagyon jó kezdeményezésnek bizonyult. Első alkalommal tartottuk meg a Bátaszéki Bolhapiacot, amelyiket szintén nagy érdeklődés fogadott, ezért októberben megismételtük, és tervezzük a jövőben is a folytatását. Szeptember 15-én volt a BB24, azaz a Bátaszék-Bonyhád Futóverseny, amelynek a technikai lebonyolítását és a népszerűsítését is támogattuk.

Közreműködtünk az Agrárlogisztikai Központ alapkőletételénél, a Besigheim Játszótéren lebonyolításra kerülő őszi programban, és koordináltuk a Tekerjünk, hogy tekerhessünk! kezdeményezést, amelyen ebben az évben több tucat vállalkozó szellemű ember kerékpározott Bátaszékről Véméndre. A hónap végén roma kulturális nap és gyermekszínházi előadás is volt a művelődési házban.

Októberben vendégeink voltak a bátaszéki gimnazisták a Csellengők-program keretében, és helyet adtunk az önkormányzati választásokra készülő pártoknak és egyesületeknek. A színjátszók is folyamatosan próbáltak az előadásukra. 9-én egészségnapot tartottunk, 12-én a már említett zsibvásár folytatását bonyolítottuk, 13-án pedig választás volt. Természetgyógyászt is fogadtunk, és ingyenes látásvizsgálaton is részt vehettek a jelentkezők. Az általános iskolások és a gimnazisták folyamatosan próbáltak az október 23-i ünnepélyre, 19-én pedig a Napsugár Nyugdíjas Egyesület éves bálját bonyolítottuk. A városi ünnepély is színvonalas volt.

A tárgyalt időszak végére esett a Királyi Gasztronómiai Est. A bátaszéki színjátszók előadását követően helyi egyesületek, civil szervezetek, testvértelepülés ételkülönlegességeivel ismerkedhettünk meg, és a program bállal zárult.

(A kft. által finanszírozott nagyobb rendezvények költségeinek az alakulása megtekinthető a mellékelt táblázatban.)

Megjegyzés: A 2018. év végén elkészített és elfogadott üzleti tervben meghatározott feladatokat igyekeztünk a legjobb tudásunkhoz mérten megvalósítani. Az üzleti terv nevében is szerepel a szó (terv), amely az elhatározást, a szándékot jelöli. A mindennapok során felmerülő új célok és teendők, az önkormányzati megbízatásból eredő kötelezettségek felülírhatják az előzetesen megalkotott munkaprogramot, és ezek az új feladatok gyakran járnak többletköltséggel. Ezeket a szituációkat is kezelnünk kell, próbáljuk az anyagi lehetőségeink optimalizálásával teljesíteni a megbízásainkat. A szerződésekben nem szereplő tételek a munkaszámrendszerben a 9-es pont alatt találhatók.

**Beszerzések**

**Munkaállomások:** A munkánkhoz elengedhetetlen eszközfeltételek adottak, a gépparkunk állapota átlagosnak mondható. A tavalyi GINOP-pályázaton elnyert számítógépek, tabletek, telefonok és egyéb eszközök nagyban javítják a mindennapi munkavégzés körülményeit. (Az informatikusunk azonban jelezte, hogy az asztali számítógépeink elavultak, ezeknek a cseréje erősen indokolt lesz a közeljövőben. Ez összesen 3 db számítógépet érint.)

**Bútorok beszerzése, felújítások:** Önkormányzati segítséggel, pályázati forrásból szerettük volna ebben az évben kicserélni a színházterem székeit. A pályázatot elkészítettük, de sajnos nem nyertünk támogatást a célunk megvalósításához. Az üzleti tervben megfogalmazottak alapján elmondhatjuk, hogy még mindig szükségünk van asztalokra is a mindennapi munkánk megkönnyítése érdekében. A beszerzést a jövő évre halasztottuk.

Szintén szükségünk lenne a színházteremben megvalósuló programok megfelelő kihangosításához 2 db hangfalra, amelynek a finanszírozását szeretnénk szorgalmazni.

**Szolgáltatások**

**Nyomdai szolgáltatások** – A Cikádor újság megjelenésének nyomdai költségei a tervezettek szerint.

**Postai szolgáltatás** – A Cikádor újság terjesztési költségei.

**Telefonköltség** – A kft. munkatársainak a kommunikációs költségei.

**Honlapkészítés** – A Bátaszékért Marketing Kft. honlapjának készítése, összehangolása a bataszek.hu weboldallal folyamatos, az előzőekben egy turisztikai célú weboldal került kialakításra bataszekiprogramok.hu címmel, amely szintén folyamatos „életet él”.

**Szóróanyagok, reklámtárgyak kivitelezése** – ABátaszékről készülő reklámtárgyak készíttetése folyamatos, a TIP-ben keletkező bevételeket gyakorlatilag teljes mértékben ajándék- és reklámtárgyak készíttetésére fordítjuk.

**Közüzemi díjak** – Ebben a tekintetben történt változás. Még mindig hangsúlyozandó, hogy a Petőfi Sándor Művelődési Ház gázfogyasztása a fűtési időszakban jelentős, és ez nagy anyagi terhet ró ránk. A fűtési rendszer gyakran szorul javításra, mert elavult, régi, a beltereink magassága miatt, illetve a különböző helyiségek fűtésének a külön szabályozhatatlanságából fakadóan a probléma abszolút aktuális. Október 28-án elkezdődött a fűtés korszerűsítése, és bízunk abban, hogy ennek köszönhetően a fent említett probléma megszűnik.

A Tájház vízdíjánál előre nem látható okokból alulterveztünk, mert az év elején egy csőtörésből kifolyólag kiderült, hogy a szolgáltató nem vagy rosszul számlázott nekünk, ezért az elmúlt 5 év (!) vízfogyasztását kellett kifizetnünk. Ez jócskán megnövelte a kiadásainkat. Ugyanez elmondható a Tájház gázfogyasztásáról, illetve a tervezett kifizetésről. A megnövekedett érdeklődés (civilek, egyesületek, önkormányzat összejövetelei a Tájház közösségi termében) miatt jelentősen nőtt a fűtési költség, és a rendszer szintén nem a leghatékonyabb. Ennek következtében az év első 6 hónapjában a tervezett gázdíj mintegy 2/3-át kifizettük.

**Médiavásárlás**

***Tolnatáj Tv*:**

A Tolnatáj televízióval kötött szerződés tartalmazza a Cikádor magazin (hetente 1x 30 perc – hétfő, ismétlés szerda és péntek) készítését és sugárzását, stúdióbeszélgetést havonta 1x28perc terjedelemben, minden hónap első hétfőjén, kétszeri ismétléssel, az önkormányzati ülések rögzítése, élő közvetítés, a TETT híradót, 1x ismétléssel, 10 oldal képújság oldal elkészítése havonta, Tolnatáj képújság 2 oldal megjelenés és havi 4 alkalom tudósítás, magazin anyag, portréfilm elkészítését.

A Cikádor magazin kapcsán megvalósul a tudatos programtervezés, tematikus számok, magazin rovatok kialakítása, hetente egyeztetés a szerkesztőkkel.

A jövőre vonatkozóan (mint minden évben) számítanunk kell a szolgáltatás árának az emelkedésével mintegy 5% nagyságban.

***Rádió Antritt*:**

A szerződés tartalmazza: heti 2 alkalom regionális hírekben megjelenés, naprakész hírközlés, havonta 30 perc stúdióbeszélgetés a polgármesterrel, programok közzététele a programajánlóban, sportesemények közzététele. A jövőre vonatkozóan (mint minden évben) számítanunk kell a szolgáltatás árának az emelkedésével mintegy 5% mértékben.

***Médiaworks***

Havi 1x1 ff hír 1500+500 karakter terjedelemben fotóval, évente megjelenés az Almanachban. A jövőre vonatkozóan (mint minden évben) számítanunk kell a szolgáltatás árának az emelkedésével mintegy 5% nagyságban. A szolgáltatás hatékonysága tekintetében lehetnek aggályaink, hiszen a Tolnai Népújság előfizetőinek a száma elenyésző Bátaszéken (180 fő).

***Online felületek/kisfilmek***

60-90 mp-es spotok és 2-3 perces kisfilmek gyártása, ezeket online kampányokban, youtube csatornán, vagy televízióban jól tudjuk használni.